**Осма годишна отчетна работна среща**

**на Областна експертна комисия по животновъдство Бургас**

На 13 декември 2019 г. се проведе осмата годишна отчетна работна среща на Областна експертна комисия по животновъдство Бургас под наслов:

„**ЗАЕДНО!!!**

**ЗаЕдно за подкрепа и развитие на животновъдството,**

**За Едно по –добро бъдеще!“**

Събитието беше организирано в две части :

1. Тържествено откриване на Тематичен детски кът, изграден със средства от трети Конкурс за детска рисунка на тема: „Земята, пчелите и хората“-2019г..
2. Отчетен доклад на ОЕКЖ Бургас за 2019г..

В 10:00 часа, в морската градина /срещу детската площадка на Лукойл/, в присъствието на Областния управител-г-н Вълчо Чолаков, Председателя на Общинския съвет Бургас - проф. Турманова, зам. кмета по хуманитарните дейности и младежката политика на община Бургас-г-жа Й. Ананиева и директор дирекция "Образование и демографски въпроси"- г-жа В. Таралова, г-жа Лидия Станкова – директор на Областна дирекция „Земеделие“ Бургас тържествено откри Специализирания детски кът.

Детската площадка е изградена със средства, събрани от третия пореден Конкурс за детска рисунка на тема: „Земята, пчелите и хората“-2019г., проведен през м. април 2019г.. Тогава, по идея на ОД “Земеделие“ Бургас и Пчеларско сдружение Бургас беше организирана третата изложба на картини на малките художници в картинната галерия на Дружеството на бургаските художници, където гражданите и гостите на гр. Бургас, за периода от 22 до 30 април, се запознаха с творчеството на бургаските деца, участваха в базар и на нарочно организиран търг и си закупиха рисунка. Със събраните средства, Венцислав Вардунски, собственик на дърводелски цех в гр. Камено, изработи детайли с пчеларска насоченост, които бяха монтирани на определено от Община Бургас място.

Тематичната насока на детския кът е децата да живеят с грижа за природата и природосъобразно, да рисуват на открито, което ще допринесе за емоционалното развитие на бъдещите художници.

Предстои разширяване на детския кът със средства, събрани от кампания под наслов „Природата, децата и ние“.

Втората част на събитието се проведе от 11 часа в Областна администрация.

За осми пореден път Професионален фолклорен ансамбъл „Странджа“ откри тържеството и поздрави животновъдите с „Коледна сюита“.

Г-жа Лидия Станкова представи пред 100 животновъди и гости на събитието Отчетен доклад на ОЕКЖ Бургас за 2019г..

С чувство на уважение и респект бяха връчени четири приза за цялостен принос към идеите и дейността на ОЕКЖ Бургас:

1. Д-р Красимир Колев, Сева Анимал Хелт България ЕООД;

2. Д-р Божидар Иванов, Сева Анимал Хелт България ЕООД;

3. Д-р Георги Куцаров, Alltech България;

4. Проф. Юрий Митев –Аграрен факултет –Тракийски университет, Стара Загора.





































